અમદાવાદ: રાજ્યમાં જેમ-જેમ વિધાનસભાની ચૂંટણી નજીક આવી રહી છે, તેમ તેમ નવા-નવા સમીકરણો જોવા મળી રહ્યા છે. સોમવારે રાહુલ ગાંધી ગુજરાત આવતા જ પાટીદાર આંદોલન સમિતિ (પાસ)ના કન્વીનર હાર્દિક પટેલે તેમને ‘વેલકમ’ કરતી ટ્વીટ કરી હતી. તો બીજી તરફ હાર્દિક પટેલે રાજ્ય સરકાર તરફથી સમાધાન માટે અપાયેલા આમંત્રણને પણ સ્વીકાર્યું છે. ઉલ્લેખનીય છે કે, વિધાનસભાની ચૂંટણીમાં પાટીદારોની નારાજગી ભાજપને ભારે પડી શકે છે, તે જોતાં રાજ્ય સરકાર ચૂંટણી પહેલા જ પાટીદારો સાથે સમાધાન કરી લેવા પ્રયાસ કરી રહી છે, જેના ભાગરૂપે 26મી સપ્ટેમ્બરે એટલે કે મંગળવારે પાટીદારોની સંસ્થાઓના આગેવાનો, સરદાર પટેલ ગ્રુપ (એસપીજી) અને ‘પાસ’ને વાતચીત માટે આમંત્રણ આપ્યું છે.